b'\n_START_ARTICLE_\nLuke Adam\n_START_SECTION_\nSeuraura\n_START_PARAGRAPH_\nIsokokoinen Adam edusti vuosina 2006\xe2\x80\x932010 QMJHL:ss\xc3\xa4 St. John\'s Fog Devilsia, Montr\xc3\xa9al Juniorsia ja Cape Breton Screaming Eaglesia. H\xc3\xa4n teki ensimm\xc3\xa4isell\xc3\xa4 kaudellaan Fog Devilsiss\xc3\xa4 63 ottelussa tehot 6+9=15, mutta seuraava kausi 2007\xe2\x80\x932008 oli l\xc3\xa4pimurto Adamin tehdess\xc3\xa4 70 runkosarjaottelussa tehot 36+30=66. H\xc3\xa4n voitti Fog Devilsin sis\xc3\xa4isen piste- ja maalip\xc3\xb6rssin. Kes\xc3\xa4ll\xc3\xa4 2008 Adam varattiin Buffalo Sabresiin varaustilaisuuden 44. pelaajana._NEWLINE_Kaudeksi 2008\xe2\x80\x932009 Adam vaihtoi QMJHL-seuraansa ja siirtyi Montr\xc3\xa9al Juniorsiin. H\xc3\xa4n oli tehoilla 22+27=49 joukkueen toiseksi paras pistemies Nick Laytonin j\xc3\xa4lkeen. Kaudeksi 2009\xe2\x80\x932010 Adam siirtyi kolmanteen QMJHL-seuraansa Cape Breton Screaming Eaglesiin, jossa h\xc3\xa4n teki sarjan henkil\xc3\xb6kohtaisen piste-enn\xc3\xa4tyksens\xc3\xa4 tehoilla 49+41=90. Adam oli koko QMJHL:n toiseksi paras maalintekij\xc3\xa4 Gabriel Dumontin j\xc3\xa4lkeen ja h\xc3\xa4n sijoittui runkosarjan pistep\xc3\xb6rssiss\xc3\xa4 viidenneksi. Kauden p\xc3\xa4\xc3\xa4tteeksi Adam valittiin QMJHL:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen._NEWLINE_Adam teki huhtikuussa 2010 kolmivuotisen tulokassopimuksen Buffalo Sabresin kanssa. H\xc3\xa4n pelasi kaudella 2010\xe2\x80\x932011 enimm\xc3\xa4kseen farmijoukkue Portland Piratesissa, AHL:ss\xc3\xa4, mutta peliaikaa on tullut NHL:st\xc3\xa4kin. Adam debytoi NHL:ss\xc3\xa4 26. lokakuuta 2010 vieraissa Philadelphia Flyersi\xc3\xa4 vastaan ja h\xc3\xa4n teki NHL-uransa ensimm\xc3\xa4isen maalin 7. joulukuuta 2010 vieraissa Boston Bruinsia vastaan. Yhteens\xc3\xa4 Adam teki NHL:ss\xc3\xa4 19 runkosarjaottelussa tehot 3+1=4. AHL:n puolella h\xc3\xa4n teki 57 runkosarjaottelussa tehot 29+33=62, joilla Adam oli Piratesin toiseksi paras pistemies, maalintekij\xc3\xa4 ja sy\xc3\xb6tt\xc3\xa4j\xc3\xa4. H\xc3\xa4n voitti my\xc3\xb6s liigan tulokkaiden pistep\xc3\xb6rssin. Adam palkittiin kauden p\xc3\xa4\xc3\xa4tteeksi AHL:n parhaana tulokkaana Dudley "Red" Garrett Memorial Awardilla ja valittiin tulokkaiden t\xc3\xa4hdist\xc3\xb6kent\xc3\xa4lliseen. H\xc3\xa4n pelasi my\xc3\xb6s AHL:n t\xc3\xa4hdist\xc3\xb6ottelussa._NEWLINE_Harjoitusleirin 2011 p\xc3\xa4\xc3\xa4tteeksi Adam p\xc3\xa4\xc3\xa4si aloittamaan kauden 2011\xe2\x80\x932012 ylh\xc3\xa4\xc3\xa4ll\xc3\xa4 Sabresissa.\n_START_SECTION_\nMuuta\n_START_PARAGRAPH_\nAdam on toisen polven NHL-pelaaja, sill\xc3\xa4 h\xc3\xa4nen is\xc3\xa4ns\xc3\xa4 Russ edusti Toronto Maple Leafsia kahdeksan ottelun verran kaudella 1982\xe2\x80\x931983.'